Papersnake/gushiwen huggingface dataset:
奉和鲁望上元日道室焚修
皮日休（唐代）

明真台上下仙官，玄藻初吟万籁寒。飙御有声时杳杳，

宝衣无影自珊珊。蕊书乞见斋心易，玉籍求添拜首难。

端简不知清景暮，灵芜香烬落金坛。
怀芳篇寄徐子能
陈子升（明代）

东吴繁绮会，南越贝珍丛。霜雪无论异，英华且复同。

阡阡垂柳绿，坞坞发花红。共识王孙路，俱翻少女风。

王孙少女若相望，知是君家难可忘。时闻招客山中桂，每见停骖陌上桑。

江南曲羡田田叶，卷耳诗劳采采筐。寻常游玩木兰楫，特地栖居文杏梁。

姑苏台上睋朝汉，海珠石望虎丘畔。夫差勾践几兴亡，赵尉吕嘉谁治乱。

素馨骨已化，西子魂今断。云烟响屧心，风雨花田汗。

花田古渡对羊城，无复刘王歌吹声。皎蕊空施云髻重，清葩徒结彩灯明。

金屋调音歇鹦鹉，雕盘止妒罢鸧鹒。红云终宴帷空树，赤帝司方日发英。

已知前迹成销烬，今日才华应叠进。宋玉微辞或学师，马卿工赋非徒蔺。

当今郑侨百是茂先，关西孔子添杨震。咸从郁水照衣冠，况有罗浮耸颜鬓。

罗浮海上山，珍禽相往还。百花恣栖啄，五色自斑斓。

能歌同气鸟，知止类绵蛮。鷾鸸称莫智，山侣定非顽。

葛稚安期寻不得，丹砂紫朮元虚色。荷锄漫尔掘黄精，执笏真须朝紫极。

地灵风度曲江相，天花香水曹溪释。绮思将分鲛女机，玄情每贪云母液。

佳气何氤氲，家山傍白云。栘华时共照，兰室更相薰。

不慕灌园节，惟追运甓勤。接舆无用避，植杖可同耘。

閒居商榷平生志，问姓通名更何事。欲学承蜩向丈人，讵轻求马从唐肆。

自信家乡僻更僻，莫道人间易还易。一心闭户将著书，何虑出疆难载质。

四方顾盼多佳游，同心不少向苏州。最忆知人有皋氏，从来文学记言游。

千金带墓剑，五月取薪裘。季鹰步兵号，元叹遂乡侯。

酒城石城随兴瞩，皋桥枫桥水平绿。六月凉风销夏湾，百花晴日歌春曲。

杨柳芡实信云美，莼菜鲈鱼我所欲。赤松采药已升灵，林屋取书殊不俗。

清江淡远天，荡漾采莲船。双双悲凤管，点点匝鹍弦。

周郎今日顾，子夜昔时怜。因兹艳二八，欢我客三千。

我所思兮吴地好，美人是处吟芳草。偏是江南白雪多，应知岭外梅花早。

结客君怀燕蓟地，寻姝我羡邯郸道。红尘青眼我能同，赭白斑骓君自保。

芳草长，百草芳。萋萋路边千里月，青青河畔九回肠。

兰菊佳人怀自切，芙蓉吾子隐相将。云字馀鸿雁，春衣袭鹔鹴。

遥同冠玉美，相和郁金堂。
醉中吟
段成式（唐代）

只爱糟床滴滴声，长愁声绝又醒醒。

人间荣辱不常定，唯有南山依旧青。
咏窗月梅影
区大相（明代）

窗月照梅花，梅影印窗纱。乍恍临风动，谁知逐桂斜。

美人问镜立，暗忆寄瑶华。不是香难掩，潏楼路复赊。
送李漕
徐积（宋代）

淮上衰翁何所为，有人宽厚误相知。光华奉使方行部，款密成书更附诗。

在泮饮时常眷眷，乘轺过日倍迟迟。缘公礼义如斯重，好寄梅花近北枝。
西风 其二
释文珦（宋代）

西风飋飋起松林，捲尽长空万里阴。明月在天天似水，似余一片坐禅心。
句
俞桂英（宋代）

白云一树鹤孤宿，明月满楼钟声。
寻龙井杨老
刘长卿（唐代）

柴门草舍绝风尘，空谷耕田学子真。泉咽恐劳经陇底，

山深不子有秦人。手栽松树苍苍老，身卧桃园寂寂春。

唯有胡麻当鸡黍，白云来往未嫌贫。
燕宾馆
范成大（宋代）

九日朝天种落驩，也将佳节劝杯盘。
苦寒不似东篱下，雪满西山把菊看。
和李伯时韵送行七首 其四
曹勋（宋代）

移花种竹增幽寻，捲箔高窗邀远岑。腰镰饷耕不觉老，鬓华雪领从渠侵。
归读书处作简汝威弟
冯惟健（明代）

城南书舍复相违，身外浮名有是非。
若得羽翰遗世网，定应猿鹤老柴扉。
泉鸣花径时垂钓，日到松梢自曝衣。
王子夜深乘月色，山头吹把玉箫归。
金陵元夕曲四首
王嗣经（明代）

武骑暄阗卫富平，红灯千队导蜺旌。
三山火炤琼花发，人在南天赤玉京。
宫词
王珪（宋代）

盘龙新织翠云裘，检点黄封玉匣收。
防备秋来供御著，金箱捧人曝衣楼。
马鞍驿饭罢纵步
范成大（宋代）

食饱倦舆马，散策步前冈。
意行踏芳草，萧艾蓊生香。
春事甚寂寥，山桃带松篁。
游蜂入菜花，此岂堪蜜房？
今年蚕出迟，柘叶分寸长。
好晴才数日，岁事未渠央。
陪钱塘马先生游两峰僧寺
赵公豫（宋代）

两峰舟少阻，精舍可桥通。竹映阶苔绿，桃侵佛幔红。

心萦章贡外，情寄笑谈中。坐久愁烦渴，供茶爱远公。
题画册花草四首·修竹芙蓉
宋高宗（宋代）

寒花婀娜露凝香，风叶摇秋凤尾凉。
梦入画堂银烛下，翠屏深处隐红妆。
送贺秘监归会稽诗
张绰（唐代）

北阙皇恩重，东门紫气飞。为看宾客去，何似买臣归。

迎绶旋江国，题舆入侍闱。千年旧迹在，七日故人非。

别涕沾霓服，离筵著锦衣。无因伴仙羽，空此羡光辉。
四月十二日秦太学邀同赵吏部饮衍泽堂达旦坐有陈李二姬堂为余故读书处
孙继皋（明代）

城中何年赤虹起，秦氏一门被金紫。甲第云连两河峙，风流更见诸公子。

我是金门老太史，亦有南宫少进士。予告同辞天上薇，得閒且采山中芷。

秦君高堂绣文梓，秦君张筵列锦绮。折简相招意独勤，未曾下车先倒屣。

银壶贮酒琥珀浆，玉盘行鲙金丝鲤。半酣解却罗衣起，起视当阶明月光。

似闻芗泽氤氲至，忽报美人离药房。绿珠碧玉誇双艳，翠袖红裙一样装。

夜如何其夜未央，合尊促坐醉不妨。低鬟浅笑初成目，小口新词欲断肠。

一曲莺声慢，再曲梁尘乱。三曲天星坠如雨，鹍鸡不闻日已旦。

主人无用独留髡，深杯在手业无算。童仆不嗔但顾笑，昨日客来今日散。

日出易暮暮易晨，谁将绿鬓驻青春。请思窗下同君读，转眼今为十载陈。
五言月夜啜茶联句
颜真卿（唐代）

泛花邀坐客，代饮引情言。 ——陆士修

醒酒宜华席，留僧想独园。 ——张荐

不须攀月桂，何假树庭萱。 ——李崿

御史秋风劲，尚书北斗尊。 ——崔万

流华净肌骨，疏瀹涤心原。 ——颜真卿

不似春醪醉，何辞绿菽繁。 ——皎然

素瓷传静夜，芳气清闲轩。 ——陆士修
某窃慕东坡以铁拄杖为乐全生日之寿今以大铜
陈与义（宋代）

要学东坡寿乐全，此瓶端合供儒先。
铁如意畔无忧畏，玉唾壶傍耐岁年。
项似董宣真是强，腹如边孝故应便。
与公剩貯为霖水，不羡宫门承露仙。
参政谢公挽词
黄定（宋代）

一自参机政，居然重本兵。
尤优文与武，谥重敏兼荣。
行矣跻三府，天乎梦两楹。
鄱阳当日谶，端的付唐生。
松坡
袁说友（宋代）

陵坡擢孤根，生意已翘楚。
主人岁寒姿，于此眼目具。
夷荒挺劲节，偃盖浥漙露。
相对琳琅篇，后来惭骥附。
蝶恋花 放翁韵
张祥龄（清代）

暗记纱窗临别语，一过栏干，莫忘回头路。我忆行人无定处。

行人忆我全如故。

早已安排游钓具。写得鸾笺，不识无由付。花落花开皆命遇，何须恨写江郎赋。
和刁太博新墅十题 其十 新井
梅尧臣（宋代）

浅浅清泉自鉴开，鳞鳞寒甃未生苔。山中亭午野禽渴，不畏人惊欲下来。
蓼花
宋伯仁（宋代）

秋到梧桐我未宜，蓼花何事已先知。
朝来数点西风雨，喜见深红四五枝。
次韵郑校书参议留别
范成大（宋代）

年丰方共庆，岁晚客他之。
吏事朝还暮，人生合复离。
江山残梦破，风月片帆移。
后会吾衰矣，桑榆一茧丝。
括苍陈与叟携所撰春秋义例见过书于卷后
吴芾（宋代）

独抱麟经三十年，发挥褒贬勒成编。
休嗟当世知音少，自有遗书后代传。
送纯牧大师卜隐衡岳
释今辩（明代）

昭江握别问行藏，瓢笠飘然入楚乡。应为石光身世幻，还怜雾隐道风长。

虚舟笑我中流滞，矫翮同谁天外翔。锡卓岳云追往哲，等閒煨芋亦清香。
辊绣球
冠皑如（明代）

柳外袅晴丝，正晴日、迟迟停午。墙头曾见，去年携手，花前欸语。

墙伊忘却，绣窗鹦鹉。不奈韶光如许。对帘箔、几回凝伫。

绿酒银灯，甚时欢聚。归来燕子休迟到，画桥飞絮。
学仙二首
许浑（唐代）

汉武迎仙紫禁秋，玉笙瑶瑟祀昆丘。

年年望断无消息，空闭重城十二楼。

心期仙诀意无穷，采画云车起寿宫。

闻有三山未知处，茂陵松柏满西风。
冷泉亭
张履信（宋代）

水石一栏干，僧归四山静。
携琴谱涧泉，月浸夜深冷。
寄洪与权
王令（宋代）

与权江南来，适自满门会。
初无合我志，财以客面待。
时时相钓探，稍稍互酬对。
根源豁披张，扃鐍失分解。
君然颔还嗟，我恐敬若戴。
相逢时既多，相待两交快。
予初请子交，子曰何可外。
中又谢不德，卒曰吾而爱。
既而第以年，子合我兄拜。
扬虽士云多，往往事冠带。
中间满夫子，崛出百万最。
更以子从之，而吾米则稗。
朋从偶许攀，会合日与在。
春晨巧夸招，月夕因论话。
书狂逸飞蛇，棋毒甚含虿。
相谋务奇胜，聚口笑拙败。
贪驩不知岁，冬律忽移再。
余饥奔先西，饿色面留菜。
子待去亦恨，书以问我奈。
别来君何如，思子我心痗。
朋分无旧欢，世险有新态。
高言足瑕疵，俗学牵细碎。
贫知身贵重，病觉学力怠。
壮心已无多，况去日有退。
豫期後相见，顽陋徒老大。
好勤寄余书，思子百忧萃。
有怀重送斛斯判官
杜牧（唐代）

苍苍烟月满川亭，我有劳歌一为听。

将取离魂随白骑，三台星里拜文星。
即事
孙福清（清代）

红尘一堕总茫茫，物我年来付两忘。漫向塞翁论得失，偶从詹两问行藏。

抟沙易幻人间世，点石难寻海上方。恩怨销除忧乐在，焚香夜夜礼空王。
杂兴
刘克庄（宋代）

误朝者谁欤，肘后挟管商。
簿录网已密，筦搉弓遂张。
竞贡包茅入，谁知刈葵伤。
饶歌庆胡灭，蒙冲弛江防。
向非一大治，吴楚成战场。
老儒夕九起，蹙蹙瞻四方。
有鹃啼云安，无龙卧南阳。
男儿重横行，讵肯坐箦床。
昔人含两齿，时来犹鹰扬。
残骸久饰巾，清泪空沾裳。
刘时中待制见和定山十咏作诗以谢
钱惟善（元代）

玉堂学士来湘中，笑揽衡霍吞云梦。西瞻峨眉呼太白，南望苍梧登祝融。

射鱼昔号玄真子，樵青随处携诗筒。扁舟匹马万里外，曾渡瀛海过崆峒。

识荆再拜二十载，弃繻谁复怜终童。辞官钱唐听江雨，愿言《击壤》歌元丰。

定山品题自灵□，屹然当道江争雄。云泉灵洞自奇绝，烧丹尝闻留葛洪。

浮山下锁蛟龙窟，百川砥柱为之东。五云高标太古雪，月轮直上清虚宫。

招提翚飞翥龙凤，渔子暝宿芦花风。是间胜概难指数，作者往往皆名公。

山灵昨夜见我梦，喜得珠玉传无穷。枚屦何时此幽讨，润色旧观重发幪。

问公前身竟谁是，香山居士东坡翁。
答郭茂才二首 其一
卢龙云（明代）

几年奔逐愧飞黄，去矣怜君酒一觞。但使高台收骏骨，何言末路有羊肠。

徘徊别意看新柳，淡荡春风入野棠。后会不知何处是，每依北斗望龙光。
渔家傲·花底忽闻敲两桨
欧阳修（宋代）

花底忽闻敲两桨。逡巡女伴来寻访。酒盏旋将荷叶当。莲舟荡。寻寻盏里生红浪。
花气酒香清厮酿。花腮酒面红相向。醉倚绿阴眠一饷。惊起望。船头阁在沙滩上。
和柳子玉地炉
苏辙（宋代）

凿地泥床不费功，山深炭贱火长红。
拥衾熟睡朝衙后，抱膝微长莫雪中。
宠辱两忘轻世味，冰霜不到傲天工。
遥知麻步无人客，寒夜清樽谁与同。
过塞二首
欧阳修（宋代）

身驱汉马踏胡霜，每叹劳生祗自伤。气候愈寒人愈北，不如征雁解随阳。
方湛崖春堤试马图
胡敬（清代）

垂杨匝地春如织，紫燕黄莺飞帖帖。裙腰绿尽湖上堤，一点星流草头疾。

鬓痕鞭影花光中，侧耳四蹄如有风。举头西望忽大笑，正值京华吹软红。

快意人生有如此，翩翩貌出佳公子。我愿相从薄笨车，千里之行共君始。

黟山迢递漫思家，如此明湖尽足夸。胜他席帽黄埃客，贪看长安一日花。
鄱阳汤仲材以其家息庵存斋东涧三大老鄂州黄
方回（元代）

黄鹤矶头百战尘，黄龙诗刻尚如新。
终然岘首碑安在，羊祜元非死朽人。
浣溪沙
王采（宋代）

珠箔随檐一桁垂。绣屏遮枕四边移。春归人懒日迟迟。

旧事只将云入梦，新欢重借月为期。晚来花动隔墙枝。
四月六日绝粮用银盏易谷作诗别之
舒岳祥（宋代）

从此与君别，临行更一倾。
纵令愁作海，谁送酒如渑。
已悟兴亡理，空留物我情。
不知陶靖节，何物了平生。
燕都杂题三首 其三
何失（元代）

花市东边柳市西，矮堂一笑百金挥。如今踪迹无寻处，谷雨绵山燕子飞。
雪夜行舟骂鬼
史浩（宋代）

朔风一夜吹寒雪，万里青山变华发。东湖兴尽回扁舟，两岸芦花照天发。

篙工拨棹光陆离，一蓑好景渡头归。忽惊波面渐幽晦，问讯归程船复退。

空岩有鬼鸣啾啾，鼓楫扬波如部队。须臾夜朗分西东，对岸村墟指顾中。

妖氛孽影叱咤散，人家灯火犹朦胧。呜呼山鬼尔何错，灭顶于余奚所作。

不能随尔作祸衅，冷炙残杯图咀嚼。我有长笺叩上真，我有健步飞如神。

请呼雷公起霹雳，割截汝辈为微尘。鸣呼山鬼听我语，从此逍遥自游止。

如斯搅括枉费力，生死由天不由汝。
过八叠山
陈造（宋代）

我从外朝来，嶮峭相连接。
巉绝不可上，孰与西八叠。
车匪毛羽去，我岂猿猱捷。
一步九顿仆，陟起正岌页。
飞萝攀恐断，狠石高更蹑。
时方积雨后，没骭泥涉涉。
客居惯泽国，未到意先慑。
呀如敌场赴，隶卒不敢怯。
及此问次舍，犹觉口嚅嗫。
剪烛未渠寝，尚恐梦惊魇。
和左达功春日即事二首
吴芾（宋代）

春色还如旧，吾生愧此心。
功名嗟晼晚，时序忆追寻。
万国豺狼满，重城草木深。
西湖真赏处，空想旧登临。
以珠子香建茶寄皖公山马先生
周麟之（宋代）

筠谷珠玑北苑春，寸诚千里托灵芬。
为投白鹿岩前客，何日容分兰席云。
伤心行
邵雍（宋代）

不知何铁打成针，一打成针只刺心。
料得人心不过寸，刺时须刺十分深。
寄题阎
周紫芝（宋代）

人间建业江山地，天上星郎水石居。拟作扣门看竹客，可能容我小踟蹰。
玉梅令
姜夔（宋代）

曰范村，梅开石落，竹院深静，而石湖畏寒不出，故戏及之。
疏疏石片。散入溪南苑。春寒锁、旧家亭馆。有玉梅几树，背立怨东风，高花未吐，暗香已远。
公来领客，梅花能劝。花长好、愿公更健。便揉春为酒，翦石作新诗，拚一日、绕花千转。
书衡曼仙招饮赋谢兼述所怀
王存（宋代）

汾水鸣箫侣，荆台傅粉郎。两贤同好我，五岁再升堂。

窗竹如相识，庭柯暗有香。买春饔子贵，清暑食单凉。

野服羞残客，元谈半楚狂。坐迟花上月，梦隔海生桑。

眯眼风尘际，回头翰墨场。别来俱老大，饮罢独苍茫。

险欲增诗胆，宽惟拓酒肠。故人真赏在，一为奏清商。
岁暮杂感 其一
胡会恩（清代）

踯躅尘深处，淹留岁晏时。未工《西第》颂，难免《北门》诗。

箫鼓邻家宴，羔豚腊夜祠。故乡长望远，幽梦发南枝。
行次田家澳梁作
储光羲（唐代）

田家俯长道，邀我避炎氛。当暑日方昼，高天无片云。

桑间禾黍日，柳下牛羊群。野雀栖空屋，晨昏不复闻。

前登澳梁坂，极望温泉分。逆旅方三舍，西山犹未曛。
送李协律还东京
钱起（唐代）

芳草忽无色，王孙复入关。长河侵驿道，匹马傍云山。

愁见离居久，萤飞秋月闲。
御柳
王安石（宋代）

御柳新黄已迸条，宫沟薄冻未全消。
人间今日春多少，只看东方北斗杓。
送端上人入黄龙
释德洪（宋代）

一个面如楪子大，眼耳鼻舌分疆界。髑髅里面都不言，听渠外边争捏怪。

日用经行坐卧中，一段光明没遮盖。端上人，会不会，会与不会俱窒碍。

如见灵源瞌睡翁，石火光中著精彩。
十一月五夜风雪寒甚燃薪取暖戏作五字
陆游（宋代）

束薪从涧底，及此不时求。
力比鹅黄酒，功如狐白裘。
分才具糜粥，余事暖衾稠。
复恐成骄惰，三更起饭牛。
朱亥墓?俗谓屠儿原?
苏轼（宋代）

昔日朱公子，雄豪不可追。
今来游故国，大冢屈称儿。
平日轻公相，千金弃若遗。
梁人不好事，名字寄当时。
鲁史盗齐豹，求名谁复知。
慎无怨世俗，犹不遭仲尼。
如梦令 其五
吴潜（宋代）

枝上蝶纷蜂闹。几树杏花残了。幽鸟亦多情，片片衔归芳草。

休扫。休扫。管甚落英还好。
灯花
袁说友（宋代）

一点寒釭照，楼头夜鼓挝。
报人初缀玉，戏我只空花。
身已遗荣辱，灯应误逞夸。
焚膏畴昔事，墙角几檠斜。
和金克孝韵
吴芾（宋代）

长嗟轩冕累吾身，幸得归来见此君。
晚出渔樵呼作伴，行随鹿鹤与同群。
浮光喜踏山前月，弄影贪看水底云。
还有江梅通信息，一枝暗里递清芬。
竹夫人歌
王质（宋代）

君不见黄金屋里贮阿娇，咳唾随风飞九霄。宠极妒深恩爱绝，长门毕竟成萧条。

又不见明妃千载居深苑，年年不识春风面。一朝上马出君门，万里关山紫台远。

来来去去春空丝，莺莺燕燕能几时。百年不办专房计，万事翻覆仍难期。

岂如道人青奴元不恶，金蚕玉燕慵梳掠。眼眼相看似有情，谁念佳人翠袖薄。

迢迢良夜款相亲，玉窗冰簟梦无尘。西风索索暂别去，一岁一回重见君。

重见君，犹胜姮娥不嫁人。
拟古
周端朝（宋代）

秾桃复秾李，照影落春水。渡头看青杨，剪剪从风起。

裁书写连环，殷勤问行李。一笼幺凤翼，一系青鸾尾。

江南三月天，群英烂如绮。开到芜菁花，春事良未已。

何当缓缓归，荡漾绿波里。
挽善庆堂黎朝奉
王义山（宋代）

闻孙姓字魁天下，知是堂中积善深。
天岂有私惟福善，公于责报本无心。
方来诸少庭森玉，管取明科榜又金。
他日貂蝉食家庙，一门青紫列如林。
华阳巾制成题赠黄龙洞文道人
陶益（明代）

巾痕摺出华山云，似识莲花旧隐君。戴向罗浮观海月，礼坛香绕动星文。
醉太平 钮西农
赵芬（清代）

吟春曲阑。听秋小园。幽情都付云笺。更鸣琴燕闲。

芳妍碧山。青超玉田。笛声飞满江天。对斜阳暮峦。
登会宁原上作
张佳胤（明代）

黯淡山城古会州，胡天双目尽高丘。
春深柳色犹霜雪，日落边高起戍楼。
塞雁啼云皆北向，浊河归汉亦东流。
乘槎岂是穷原使，投笔虚疑定远侯。
醉花阴
王庭（宋代）

月娥昨夜江头过。把素衫揉破。冷逐晓云归，留与东风，吹作千千朵。

云残香瘦春犹可。玉笛愁无那。倚著画楼人，且莫教他，吹动些儿个。
途次绩溪先寄陈明府
张蠙（唐代）

入境风烟好，幽人不易传。新居多是客，旧隐半成仙。

山断云冲骑，溪长柳拂船。何当许过县，闻有箧中篇。
清湖
王庭（宋代）

万顷灵湫带碧烟，源泉混混自山前。
四时每涨空中雨，一片常涵镜里天。
星斗转时银汉近，芙蓉开处彩屏连。
鱼龙久跃平深处，变化应知在异年。
以洞庭橘寄杨秘监
张镃（宋代）

橘色浑如柿色黄，诚斋有句合为尝。
岂为都市颇难是，要是洞庭亲寄将。
雨露山中今有味，星辰天上旧无香。
遥知老监开奁处，为釂椒花雨一觞。
往知袁州道经末山
阮阅（宋代）

斜阳骑马末山隈，淡碧晴空雁字回。
一片愁怀似黄叶，晚风吹送九峰来。
和潘通甫芍药
韦骧（宋代）

牡丹谢后觉荒凉，此艳中兴百步香。莫诮雕栏当晚节，须知名步绝群芳。

金刀剪处云霞被，翠笼擎来锦绣裳。别乘殷勤华府宴，应将花谱议前王。
正蒙主文教授大著宠示佳章辄继严韵仰酬盛意
度正（宋代）

珍重知音审五声，也从纸上得张程。
设科久矣何曾见，想像双瞳万古惊。
感怀诗五首 其一
袁中道（明代）

步出居庸关，水石响笙竽。北风震土木，吹石走路衢。

蹀躞上谷震，调笑云中姝。囊中何所有，亲笔注《阴符》。

震上何所有，腰带五石弧。雁门太守贤，琵琶为客娱。

大醉斫案起，一笑捋其须。振衣恒山顶，拭眼望匈奴。

惟见沙浩浩，群山向海趋。夜过虎风口，震踏万松株。

我有安边策，谭笑靖封狐。上书金商门，傍人笑我迂。
秋夜酒后步月湖上赋柬诸同学暨弟勿逸
帅念祖（清代）

琴声甫离指，酒香犹在舌。客兴如闲云，去去此为别。

夜烟渺何如，冲融傍林樾。秋气湖上来，新寒摇水月。

玉露零衣襟，澄波照须发。清悟旋已启，幽赏方未绝。

欲访神仙子，云汉耿明灭。安得化银桥，相从上瑶阙。
送姜子谦丞於潜
袁燮（宋代）

磻溪有君子，玉壶贮寒冰。
一朝辞旧隐，去为畿邑丞。
畿邑天下剧，赞府须贤能。
才刃肯尝试，心源先自澄。
古来人中杰，进德如川增。
规模百年后，感慨中夜兴。
终焉不碌碌，泰华高崚嶒。
君侯资敏达，而以古自绳。
嗜书殆成痴，几载鸡窗灯。
词场贾余勇，先取蝥弧登。
成功不自伐，得善勤服膺。
筌蹄宁复顾，堂奥从今升。
时哉佐裁决，行矣蜚声称。
吾民久憔悴，德政先哀矜。
宁书考下下，莫忘心兢兢。
俯仰无愧怍，正直神所凭。
相期志远大，可但观飞腾。
久要忽语别，惨戚不自胜。
我无锦绣段，何以赠良朋。
一言布心腹，旧贯古所仍。
艾轩先生
林希逸（宋代）

为道难言不著书，但知日用是根株。当筵自昔倾龙象，嗣法何人识马驹。

六学即今皆剿说，一齐孤立可长吁。犀斜南谷穷愁骨，仙境能谈旧事无。
致政王殿丞逍遥亭
黄庭坚（宋代）

漆园著书五十二，致意最在逍遥游。
後来作者逐音响，百一未必知庄周。
幽人往往泥出处，俗士不可与庄语。
逍遥如何，一蛇一龙。
以无为当有，以守雌为雄。
与物无对，无内无外。
与民成功，有物有对。
左肘生杨观物化，右臂为鸡即时夜。
果若乘气有待游，如何六气无穷谢。
天之苍苍非正色，道真微妙安可得。
利害丛中火甚多，此心寂寞谁能识。
丈人春秋诚未高，视听聪明齿牙牢。
所为淳拙有深越，持置酷似巨山陶。
平生刚直折不得，目送飞鸿向宾客。
早束衣冠林底眠，非关暮年俗眼白。
种田百亩初为酒，买地一区今有宅。
家人岁计不婴心，两儿长不能措画。
迩来信己不问天，万事逍遥只眼前。
何必读书始晓事，此翁暗合庄生意。
和秋夜
邵雍（宋代）

久畏夏暑日，喜逢秋夜天。
急雨过修竹，凉风摇晚莲。
岂谓败莎蛩，能继衰柳蝉。
安得九皋禽，清唳一洒然。
偈颂一一二首 其一○四
释清远（宋代）

君命重宣降薜萝，不容静处萨婆诃。襕衫席帽寒酸甚，又向人前唱哩啰。

去年梅，今岁柳，颜色馨香依旧。人渐老，水长流，无心道合头。
谢梅庵汪制史免丝分得交字韵
汪炎昶（宋代）

僻郡鲜夷旷，人稠劂坏绕。
艺才谋黍稷，缉欲侍菅茅。
赋重已前代，政宽独乐郊。
茧丝嚣驲骑，杼轴罥蟏蛸。
君子谋斯过，邦人睫始交。
沾恩陋河海，屐坦失丞崤。
事匪壑娄国，慈惟慈故巢。
枌榆叨密荫，棠棣挺新梢。
已喜疽初决，宁容祸有苞。
简书贻远则，永赖脱鞭敲。
忆庐阜寄机上人
王铚（宋代）

忆在东林学夜禅，月中清响听风泉。
不须更作庐山梦，鱼鸟相忘二十年。
偈颂一百二十三首
释崇岳（宋代）

秋光清浅时，白露和烟岛。
良哉观世音，全身入荒草。
一镞破三关，低头何处讨。
桂花𪈂鴓鸟
郭廑（明代）

香飘银汉凉，露湿羽毛冷。漫笑一身微，高栖广寒影。
申浦谒季子祠
夏宗沂（清代）

季子祠堂薜藓深，寒林疏径独来寻。几家烟火成村落，满目江山自古今。

碑卧尚留宣圣笔，波喧如听鲁廷音。夕阳乔木空坟在，尺土何关让国心。
贺新郎·喜动神仙屋
佚名（宋代）

喜动神仙屋。正三秋、长空月满，又逾一宿。传道垂弧当此日，缘是蓝田生玉。更子舍、新归婉淑。好事重重欣逢遇，合称觞、宴席倾醽醁。拼一醉，欢娱足。桃源庆婿歌新曲。想蓬莱、仙洞又献，长生真箓。看一点、老人照耀，牛女莱庭祝福。合长幼、芝兰满目。总向来秋高折桂，麻衣换取蓝袍绿。永遇乐，食天禄。
送何似公伍国开就省试
李孙宸（明代）

荒径初归秋气清，送君羽翮又南征。马蹄十里槐风趁，兰楫三江桂月明。

赋就黄金生顾盼，梦中彩笔竞纵横。北山莫漫惊猿鹤，上国春林待早莺。
七和
刘克庄（宋代）

妙年文价重和随，不料东家产此奇。
谗者纷纷传有虎，词人往往让于罴。
探囊已足三年艾，补衮那无五色丝。
闻说卜邻王翰了，长卿安敢出偏师。
察院学士灸焫连日戏作鄙句
彭汝砺（宋代）

截艾作炷大如椽，三日彻夜烧丹田。心腹生火口生烟，皮毛润泽骨骼坚。

舍杖趋走脚轻儇，赫如渥丹颜色鲜。五十六岁如少年，顾我一生百迍邅。

病多未老先华颠，欲灸自量无罪愆。一切久矣付诸缘，三月人家花欲燃。

阳春水色碧于天，更欲载公青翰船。唤取佳人舞绣筵，一饮一斗醉不眠。

不怕世人笑逃禅，火中自会生金莲。作诗问公奚若旃，肌肉忍自投戈鋋。

亶顾厥后勤著鞭，万事悉置心超然。服食不须求汞铅，公名已自列诸仙。
和龚太守巡江回署之作
林宗放（宋代）

防耿才过又防春，帅守忧边笑亦颦。
五马去循江路稳，一幅回带雨潮新。
知兵儒将轼无敌，有道诸侯守在邻。
筹胜名楼瞻手泽，阿翁世业肯觉沦。
登山未还范景仁以诗见促次韵二首 其二
李之仪（宋代）

危墙烟际耸层城，潮落沙头眼更明。不觉归舟犯牛斗，天风吹下步虚声。
洛中游眺贻同志
许浑（唐代）

康衢一望通，河洛正天中。楼势排高凤，桥形架断虹。

远山晴带雪，寒水晚多风。几日还携手，鸟鸣花满宫。
付二郎
任希夷（宋代）

望前一日正芳春，我祖当年庆诞辰。
栾叶有孙同此日，吾门他日宠光新。
辋川集。金屑泉
王维（唐代）

日饮金屑泉，少当千馀岁。翠凤翊文螭，羽节朝玉帝。
山河叹送刘左史归简州
魏了翁（宋代）

山河两戒南北分，天地一气华戎钧。
譬诸指搐非害事，往往西体为不信。
惟今愧虏相噬吞，人言雪耻兹其辰。
盍驱卞庄刺刺虎，又嗾庐{捉去扌加犭}擒狡{皴去皮加兔}。
天王仁爱兼南北，犹遣升勺苏穷鳞。
诸公亦复创前误，闭户不肯雇斗邻。
流移降附莫皇恤，斩艾驱迫如穷麇。
谁知炎炎将及我，事体不与开禧伦。
竟因示弱启狄侮，羽书赤白惊严宸。
天王坐朝色不怡，我非尔畏民吾民。
急从雨中彻桑土，更向火后移突薪。
大官亦复变前说，群而和者非一人。
制书丁宁示招纳，符檄旁午申拊循。
臣某奉诏移江介，臣某董师留汉滨。
西南忧雇谁其宽，即授世某留川秦。
夫何廷论忽中变，复议保境思和亲。
迅雷烈风仅翻覆，明虹霁日俄逡巡。
敌人揶揄胆满干，志士愤郁齿穿龈。
东由海泗尽襄汉，西起梁沔连房均。
暴骸蹀血蔽原谷，夺险因粮空窖囷。
将军忧恚或自毙，列校偃蹇不可驯。
县徵更赋不遗算，郡空少府无余缗。
边头被兵甫属耳，公私已屈忧方新。
静惟人事百罔一，恃以亡恐惟苍旻。
苍旻茫茫君为度，但见咎异来相因。
连年夏旱天无云，江淮湖浙田生尘。
飞蝗排空如羽阵，噍类猬众何诜诜。
僰南山萃陵谷异，后土矹矹如转轮。
春秋二百四十载，地震才五兹何频。
去年东南复告旱，遍以牺币走百神。
太阳朔蚀忽无光，金星昼见亦累旬。
汉沔沸腾地移轴，涪潼湓溢涛翻银。
星文屡变台符坼，阴象较著阳德屯。
外为兵戈为裔夷，内为宫壶为群臣。
天心渝怒有如此，犹以谴告施其仁。
惧而修政庶可弭，恬不知警将仍臻。
且如前年旱蝗日，开道求谏颁明纶。
庭中不鸣自如故，犹有下次位人姓陈。
内言椒房之舛令，外及丞相之狎宾。
能如章向触权忌，不效钦永攻上身。
同时六馆之髦彦，陈义固争尤肫肫。
藐如无闻亦异已，宰士忿疾丞相嗔。
彼唐畋铎何物耳，词鄙意佞如吠狺。
外省胡独行其言，公然贱玉而贵瑉。
自时厥后益征创，遏绝言路忘谘询。
直臣久矣甚弃梗，公道不见面礼随荒榛。
尝居丞疑转猜忌，稍负望实尤沈沦。
人心所同即天意，四方蹙蹙天亦颦。
公今掉头不肯住，携家归踏西园春。
大贤与国同休戚，宁忍赤子方嚬呻。
我非荷蒉不知磬，拟效执舆来问津。
请赋白驹之孕章，原公饮酒车无巾。
和马粹老四明杂诗聊记里俗耳十首
舒坦（宋代）

澄水铺千练，平山伏万犀。
月桥莲棹小，春圃酒旗低。
蓬岛云长在，桃源客不迷。
风流未寂寞，游屐半香泥。
春思曲
魏学礼（明代）

别意落凄枝，闲怀写愁叶。
缄怨投素鳞，衔情卷故箧。
误嫁游侠郎，弃置薄命妾。
香缕罗衣襞不开，玉摇宝钗寒自叠。
衾将空半冷鸳鸯，梦逐飘飖拆胡蝶。
川长不得渡，春花惊已暮。
为叹朱颜不待秋，独持皓齿终成妒。
舞腰倚柱裛啼妆，歌颊低灯望归路。
魂飞在他乡，掩袂泣河梁。
笛边闻《折柳》，琴里咽《求凰》。
纷心堕镜红已歇，芳愿消花弱自伤。
明月两悬思，黄沙孤断肠。
饮马长城窟，结客少年场。
每命湘灵鼓瑶瑟，复闻秦女卷衣裳。
故情摇落空流水，哀鸿单宿湘蒲里。
始从木末送芙蓉，又见溪旁候桃李。
桃李映人清，芙蓉摘未成。
青松委萝壑，白露掩芜城。
芜城一去三千里，萝壑秋寒殊未已。
盘龙宝镜网蜘蛛，孔雀金屏隔罗绮。
金屏宝镜不可期，孔雀盘龙有所思。
迢递关河吹暮雪，萧条庭户起凉釭。
汉王台前花似绣，隋家堤畔柳如丝。
已遣轻车迎日逐，更驱枭骑斩屠耆。
李广军中无部伍，昭君马上作阏氏。
年年边徼休乘障，处处铙歌听凯辞，但使金微长息战，与
君朝夕共袴麋。
送旨上人西湖并寄邓善之
戴表元（宋代）

闻说西湖也自怜，君游更傍早春天。
六桥水暖初杨柳，三竺山深未杜鹃。
旧壁草生寻旧刻，新岩花熟试新泉。
城中新友须相觅，西蜀遗儒解草玄。
彦饰弟挽词二首 其一
张纲（宋代）

吾家奕奕茂芝兰，士论尤推季孟间。挟策可怜场屋老，杜门空对水云间。

嗟余屏迹常多病，幸尔论心数解颜。乘兴过从无复日，忍将愁眼望西山。
次韵曾存之宜舍种竹
张耒（宋代）

曾郎风尘表，不似宰官身。
吏舍数竿竹，凿池水粼粼。
此君不可疏，亦复未易亲。
虚心澹相授，颇似南郭邻。
我知王子猷，正是君辈人。
西山田家产一卫田主夺归不适于乘有邻之旁邑姑借乘须臾往还五百里秘不言主鬻诸屠邻闻同往赎刃矣始言卫状感赋
王苹（清代）

有卫骎骎双千里，羁绁不受高双耳。识其双者欲得之，千里之双死于是。

呜呼无用全天年，士信知己诎知己。浩荡九衢十丈埃，庞然黑白行且止。
七言次韵和次道十一月朔早朝
沈遘（宋代）

紫宸陛戟百重深，拜朔官仪列弁簪。旭日未全开宿霭，清风先弁敛群阴。

迩臣自识宵衣志，下士徒怀夙退心。虞氏致平犹有戒，愿闻歌载诵馀音。
罗坪山寄咸斋表弟
王凤文（清代）

微雨初消静宿氛，幽花满路暗香闻。纵横田纳弯环水，高下山蒸散碎云。

石径村烟遥欲接，树头人影细难分。天然一幅清秋景，粉本凭谁远寄居。
南汉宫词二首
范汭（明代）

珊瑚裁辇玉装车，夕醉明蟾晓醉花。
南海南边天漫漫，君臣无梦到中华。
秋夜客散偕南昌令杨介孺登楼风急望江
苏升（明代）

秋到豫章城，登楼入夜清。未能分树色，空自有江声。

客散尊仍绿，山横月半明。风波看满目，行者莫须行。
七夕
晏殊（宋代）

百子池深涨绿苔，九光灯迥绿浮埃。
天孙实驾何年驻，阿母飚轮此夜来。
空外粉筵和露湿，静中珠幌彻明开。
秋河不断长相望，岂独人间事可哀。
检校坞中
方岳（宋代）

检校平生瓜芋区，锄云荷月尽堪娱。
山中鹤帐依然在，天下鱼羹何处无。
古藓苍崖松老大，夕阳黄犊草荒芜。
纵无田亦归来是，说与秋风不为鲈。
再次韵赵景安四首
陈造（宋代）

艳粉奇葩照座隅，更阑醉墨点襟裾。
诗成平处犹元白，无限羁愁赖破除。
雨夕同叶敛之论诗赋赠 其三
韩上桂（明代）

敝帚知何用，屠龙讵可酬。祇应供独玩，未得向人投。

只字堪枯眼，微言合点头。幽斋风雨夕，落笔见千秋。
四怀诗 其一 怀于鳞
吴国伦（明代）

渭水秦关天上回，使君持节驭风雷。不妨万里无书寄，紫气常从西极来。
减字浣溪沙（十五之九）
贺铸（宋代）

鹦鹉惊人促下帘。碧纱如雾隔香奁。雪儿窥镜晚蛾纤。

乌鹊桥边河络角，鸳鸯楼外月西南。门前嘶马弄金衔。
纸帐送梅屋小诗戏之
陈起（宋代）

十幅溪藤皱縠纹，梅花梦里閟氤氲。
裴航莫作瑶台想，约取希夷共白云。
酬慕容员外
王安石（宋代）

初驾王门学者师，晚漂湖海众人悲。
吹毛未识腰间剑，刺股犹藏袖里锥。
卫霍功名还有命，苏张才气久非时。
江尤亦见应须饮，莫放穷愁入两眉。
农歌
谢迁（明代）

荦确声频叹桔槔，农歌几处竞啾嘈。力勤总为旱来苦，响答遥啾夜转高。

俚语乡音皆入调，炎风烈日敢忘劳。康衢击壤风寥邈，漫采新腔续楚骚。
无题三首
马廷鸾（宋代）

闻说江边起柁楼，欲将吾道付沧洲。
三年恶瞰卢仝屋，一日轻装范蠡舟。
蹈海高怀欣独往，济川好手蹇难留。
樯阴舸下能容我，雨笠烟簑傲白鸥。
寄郭印斋
黄庚（元代）

相思何日得相逢，料想君心与我同。
莫怪近来书寄少，雁飞不肯下秋空。
越中秋晓
吴文溥（清代）

木樨晚花香有无，鬓丝禅榻清秋徂。残月在门僧在竹，竹里琴声出茅屋。

须臾众山喧鸟哢，雾洗千峰削寒玉。磐陀日出天地红，海水飞挂扶桑东。

阴潭影倒龙蛇壁，古殿棱戛琅珰风。上山下山白云中，手挹沆瀣超鸿濛，他年有客来访我，赤城瀑布天台松。
水调歌头（和李守）
沈瀛（宋代）

潇洒云中鹤，容与水边鸥。缑山仙客，飘然曾约此中留。更有骑鲸公子，相与翱翔八极，凛凛气横秋。明月楼头宴，樽俎好诗流。

思往事，增逸兴，唤仙舟。谁能拘束，尘埃堆里蹙昏眸。拟附星槎直上，十二玉京绛阙，高处且嬉游。回首视人世，天地一沙洲。
又用前韵
王十朋（宋代）

文园病思乱如飞，禅榻逍遥谩息机。渐喜珠丝封药裹，未容鹤发上簪徽。

酒能伐性聊须止，棋恐劳神未敢围。惟有诗怀禁不得，任他憔瘦不胜衣。
瑶华·承露盘
杨葆光（清代）

官家富贵，历尽人间，算天浆独缺。神明台上，君不见、有个铜仙高绝。

吉云五色，只臣朔、亲探丹穴。剩到今、草没黄图，空道肌肤如雪。

汉家轶事遥稽，数五利文成，堪笑覆辙。天高云表，千岁后、还共烟霞澌灭。

西王母去，纵灵液、难供饕餮。问古来、多少神仙，尝遍玉杯清澈。
南征叙怀
高骈（唐代）

万里驱兵过海门，此生今日报君恩。
回期直待烽烟静，不遣征衣有泪痕。
唐城馆中早发，寄杨使君
孟浩然（唐代）

犯霜驱晓驾，数里见唐城。旅馆归心逼，荒村客思盈。

访人留后信，策蹇赴前程。欲识离魂断，长空听雁声。
送智蟾上人游天台
欧阳修（宋代）

昔年在伊洛，林壑每相从。
对扫竹下榻，坐思湖上峰。
自言伊洛波，每起沧洲忆。
今兹道行游，千里东南国。
都门汴河上，柳色入青烟。
流水向淮浦，归人随越船。
东南方林巘，万壑新流满。
小桂绿应芳，江春行已晚。
蔼蔼赤城阴，依依识古岑。
一去谁复见，石桥云雾深。
偈倾一百三十三首
释法薰（宋代）

无心亦无法，非法亦非心。
大勋不竖赏，柴扉草自深。
别淮上诸故人 其三
陈璟章（清代）

我今涉波涛，远适蛟龙窟。秋风动地来，独眺长安月。

长安众才薮，冠带阗金阙。自无千里技，恐终致竭蹶。

出门何所求，仰天空咄咄。亦知与俗违，谁能换傲骨。

虽非玉求沽，敢令车无軏。愿君迈前修，芳华易销歇。

思君若痼疾，魂梦时飞越。耿耿万里心，相思成白发。
江阳秋热八月作
杨慎（明代）

四序重开夏，三炎未解威。心迟冰雪节，体想芰荷衣。

灵籁无清吹，岚光灭翠微。阆风与玄圃，羽翼讵能飞。
冬至遣怀次毕宗仁用老杜韵
江源（明代）

长恨流光暗里催，又逢小至客边来。衰颜纵酒生春色，壮志忧时未死灰。

日影或遗南苑地，阳和不到北枝梅。柴桑老子何萧散，烂醉乾坤几万杯。
次韵十一舅留别
毕仲游（宋代）

莫说他时招我易，须知此日别翁难。还家何似偏相忆，却检残书独自看。
答虞中书书
陶弘景（南北朝）

栖六翮於荆枝，望绮云於青汉者，有日于兹矣；而春华来被，草石开鲜，辞动情端，志交衿曲，信知邻德之谈，无虚往牍。夫子虽迹躔朱ト，而心期岱岭，岂但散发乎高岫，以将飞霜於绝谷，良为钦哉？野人幸得托形崇阜，息影长林，每对月流叹，临风轸慨，徒事累可豁，而发容难待，自非齐生死於一致者，孰不心热者乎？举世悠悠，孰云同此？傥遇知己，相与共忧。朅来虞公，兹焉可迈，何为栖栖，空劳鼓缶，迨及暇日，有事还童，不亦皎洁当年，而无忸前修也。
雨中同无求游龙山胜相观丈六金铜像历诸小刹无求作诗纪事次其韵三首 其二
饶节（宋代）

芒鞋印雨涉泥行，谁是官人谁是僧。我已无心慕支遁，君今宁复愧孙登。
去汀州重过新桥
朱筠（宋代）

小住汀州山可观，致佳秀色亦平宽。稻秧未插风翻帛，松宰刚萌烟弄丸。

雪岭石痕惊北壁，汀流水势认南湍。新桥人说兹分溜，直走潮阳向最端。
寄辛幼安二首 其一
周孚（宋代）

我屋与君室，济河南北州。相逢楚天晚，却看蜀江流。

老境浑能迫，妖氛竟未收。何时一廛地，归种故园秋。
闻圜丘礼成肆眚
宋祁（宋代）

斋幄连蜷驻玉虬，万灵遥护翠云裘。
宝鸡并雊迎神曲，卓马争趋助祭侯。
封屋都人差赐帛，贱星牢口閴无囚。
露萧雷解疏恩美，万和欢声速置邮。
和蔡相面壁轩 其一
释怀深（宋代）

见便道下见，碧眼明寸电。瞥尔落思惟，何啻千山远。
悼怀篇
葛高行文（明代）

青青山上松，年华不可考。
灼灼园中花，颜色不常好。
五月鸣蜩至，八月蝴蝶老。
感物有盛衰，岂忍归腐草。
乙翁来其父兄家行一年矣甚念之二首
韩淲（宋代）

环中人所隘，方外我所敬。世道无它涂，禅林有幽径。

烟崖寒自高，霜港晚逾静。投我可忘言，乘閒了深定。
次韵醇中见寄
邹浩（宋代）

此身风中蓬，飘飖洛西豪。所向不胶漆，杜门天自高。

坐怀平生友，皎皎眉间毫。书随鹊声来，厚我逾绨袍。

如何东野鸣，亦复追离骚。彼苍久已均，后逸须先劳。

试看刀笔微，他日犹萧曹。麴蘖正多事，要在餔其糟。

勿谓伯乐死，辕下终奇遭。况乃掣电中，几许堪游遨。

展江涵清空，春光集渔舠。命驾裁数驿，慰此心忉忉。

吕安何人斯，君首无徒搔。
月夜重登普陀山二首 其二
张煌言（明代）

海岸真孤绝，青青三两峰；月圆清梵塔，潮上翠微钟。

鹤梦来何处？龙吟隔几重！迎门有镫火，僧话旧时踪。
夏日蒲津寺居二首 其二
薛能（唐代）

故国有如梦，省来长远游。清晨起闲院，疏雨似深秋。

宿寝书棱叠，行吟杖迹稠。天晴岂能出，春暖未更裘。
更漏子
杜安世（宋代）

脸如花，花不笑。双脸胜花能笑。肌似玉，玉非温。肌温胜玉温。

既相逢，情不重。何似当初休共。情既重，却分飞。争如不见伊。
偈颂九十三首 其三十五
释梵琮（宋代）

今朝四月初十，衲僧独行特立。等闲瞥转玄关，捏碎虚空出汁。

电光里𨁝跳，微尘里出没。崄峻崖前百步阶，一级自然高一级。

脚头脚尾不争多，千里乌骓追不及。
甘棠桥
袁说友（宋代）

波入南溪绿，荷薰夹岸香。
一川虹倒影，百步带横塘。
舟榜桥边柳，鱼惊月下榔。
人亡遗爱远，谁复赋甘棠。
端午夫人阁
罗公升（宋代）

黄金角黍照盘明，秋月弓湾斗彩赢。
应是君王方右武，内家仙子亦知兵。
题张穫轩诗卷 其一
吴子实（宋代）

中兴踰百载，独有放翁诗。豪出谪仙右，妙惟工部知。

镜湖归老日，剑阁入军时。英气今何在，九原千古悲。
玉连环 个侬
王士祯（清代）

枇把门巷樱桃树。个侬曾遇。画衣缥缈水沉熏，不辨香、来何处。

衣似惊鸿翔去。凌波微步。洛川伊水向东流，八斗才、情空赋。
先天易吟三十首 其二十二
方回（元代）

水旱尧汤有，先天数可推。圣君得贤相，翻是太平时。
方方壶松岩萧寺图
黄公望（元代）

浩渺沧江数千里，几幅蒲帆挂秋水。晓风吹断绿萝烟，百叠青秋望中起。

梵王宫阙倚云开，七级浮屠倒影来。山人久已谢朝市，日踞江头百尺台。

松篁丛杂多啼鸟，隔岸人家丸弹小。此图此景入天机，谁能髣髴方壶老。
寄赵昌甫并简徐斯远
陆游（宋代）

我诗非大手，我酒亦小户，得游名胜间，独以用心苦。
赵子乃宿士，山立谁敢侮。
寓名祝融祠，蓑笠卧烟雨。
高吟三千篇，一字无尘土。
朱先少许可，书每说昌甫。
虽云忍饥瘦，得丧亦相补。
嗟君与斯远，文中真二虎。
我老日益衰，想像气如缕。
骊山
杜常（唐代）

渔阳烽燧起云间，玉辇苍黄下此山。何事君王自神武，区区南渡鹿头关。
虞美人
辛弃疾（宋代）

夜深困倚屏风后。试请毛延寿。宝钗小立白翻香。旋唱新词犹误、笑持觞。

四更山月寒侵席。歌舞催时日。问他何处最情浓。却道小梅摇落、不禁风。
题章三洲易学纪成卷
朱浙（明代）

天覆与地载，大易行其中。先天地而有，后天地而终。

气机自活地，理趣何冲融。尝闻古圣人，爰有包羲氏。

洞彻阴阳关，妙写鬼神秘。乃始作八卦，重为六十四。

画成方有易，易在未画前。一画复一画，其势皆自然。

先天虽无言，默焉思已传。尔来几千秋，圣圣凡屡作。

先后互发明，灿然在心目。昭扬玄中玄，所以觉后觉。

孔氏编三绝，犹著为六经。家传而人诵，万古垂日星。

圣朝重置师，教育充明庭。吾莆富鸿儒，正学绍邹鲁。

古老相沿袭，近习迷太古。六经缺其一，无乃太莽卤。

夫子台中彦，谪官海上濆。时哉深易道，乐矣阐人文。

端然坐皋比，开口吐所闻。亹亹启青衿，无徒资诵读。

剽窃口耳间，祇用媒利禄。善学颜子渊，庶几不远复。

下士未闻道，悔吝动相求。既蹈浚恒凶，或承覆餗羞。

洗心从君学，庶用寡愆尤。
宿舒湖希上人房
齐己（唐代）

入寺先来此，经窗半在湖。秋风新菡萏，暮雨老菰蒲。

任听浮生速，能消默坐无。语来灯焰短，嘒唳发高梧。
三山先贤祠落成八首
熊禾（元代）

伟哉云溪翁，兴学功百世。
岂求奂轮美，作事见典制。
迂生吐狂愚，万一裨末议。
他时勒坚珉，洋洋可无愧。
再送古上人
饶节（宋代）

危径湍溪六月寒，阿师分卫入云端。有人不辨师真伪，举似山僧短偈看。
秋杪江亭有作（一作秋杪干越亭）
刘长卿（唐代）

寂寞江亭下，江枫秋气斑。世情何处澹，湘水向人闲。

寒渚一孤雁，夕阳千万山。扁舟如落叶，此去未知还。
别金陵宫舍双柏
程珌（宋代）

手自移时尺许长，三年拂拂及宫墙。
愿言勿负栽培力，保此坚贞傲雪霜。
次张义立登九顶三绝·清音亭
洪咨夔（宋代）

沤生沤灭负苓易，云生云来摩诘诗。
莫道赏音今古少，江山新亦受人知。
相思令·苹满溪
张先（宋代）

苹满溪，柳绕堤。相送行人溪水西，回时陇月低。
烟霏霏，风凄凄。重倚朱门听马嘶，寒鸥相对飞。
寄小范
吕本中（宋代）

高卧终无策，翻书谩作缘。相望如一日，不见已三年。

事少知心远，居门觉地偏。明年得安静，为子下临川。
偈二首 其一
释德洪（宋代）

难藏为香衅，易满坐褊小。开口所有竭，馋奴法当笑。
题徐翼所年伯素履图说十二首 其九 奕世承恩
曹于汴（明代）

从昔有事使，从昔有君臣。不闻君负臣，惟闻臣负君。

试睹龙章锡，皇恩被两亲。负曝还自暄，何以报王春。
徐君叙宅与诸君悬灯赏梨花
顾璘（明代）

银烛高悬玉树寒，素花流影冕朱阑。惊看月出层柯里，恶说风吹一片残。

弦管横催春烂漫，房栊斜见雪檀栾。明朝此乐知难续，莫惜殷勤醉后看。
复林翠庭韵
陈烓（明代）

一从谢事笑疏慵，十载浮云忆旧踪。老去耻为弹铗客，归来且旧荷锄农。

江心夜冷隔年酒，月色春和何处峰。梦入翠庭诗未就，东风吹断五更钟。
题米元晖画云山图二首 其二
吴全节（元代）

雨外夕阳摇树明，山云吞吐乱阴晴。飞帆一点知谁子？疑在元晖画里行。
秋晓闻禽声五韵
陆游（宋代）

秋晓风露佳，天宇旷以清。
鸟雀当此时，意乐有和声；人独不自喜，乃欲鸣不平。
世事虽万端，但可笑绝缨。
君看郊与岛，徒自残其生。
童丱须知 其七
史浩（宋代）

结庐休与梓人评，此辈唯知侈栋楹。身在地方归未得，归来却始悔高明。
悼剡姊
苏泂（宋代）

庭闱消息判沉沉，雁序殊乡缺嗣音。
择对漫言双易姓，何人堪托一分心。
孤魂寂寞丘中土，庶子凋零地下金。
没固无聊生亦尔，忍令行路独沾巾。
江夏八咏
贺铸（宋代）

祖龙砺长剑，昔道此南巡。
徒挟雄鋩利，湘川奈水神。
呈丘运使三首
赵蕃（宋代）

从士二千里，学诗三十年。
坐穷宁为此，将老岂其然。
耻食陶奴米，羞言夷甫钱。
相逢何用早，契合有忘年。
僧舍小山三首
晁冲之（宋代）

烂石有佳色，禅房叠更幽，
九疑峰不断，十字水长流。
枕簟日逃署，轩窗时卧游。
吾衰更何往，只此对汤休。
云川书斋同云洲诸丈留别赋得多字
谢榛（明代）

六月期幽赏，银塘有芰荷。诗从年老健，情到别时多。

夜湿草间露，秋横天上河。王孙共今夕，郢调付云和。
宁海刘君挽词
楼钥（宋代）

不识紫芝眉，空传有道碑。
义方真可法，闇室肯容欺。
未觉山川改，深明昼夜知。
薤歌慙不称，冢子素能诗。
大田坪八景 其三 石洞流云
赖万耀（明代）

丹崖深处五云连，幽境中开别洞天。壁险时闻猿啸月，草青疑洞钵生莲。

红尘迥隔蓬莱晓，匹练空明河汉悬。不向鹿门期九转，褰衣到此悟真禅。
艳歌罗敷行
李锴（清代）

张弦弹秦筝，秦筝代人语。请君侧耳听，听明秦氏女。

秦女自采侧，何与行路人。使君自行路，何与秦女言。

使君既有言，秦女亦有愿。我欲从使君，胭脂污人面。

我欲从使君，充耳厌双钿。我欲从使君，纤手不任钏。

我欲从使君，裙带斜憎襻。长箭须配弓，金针各随线。

秦女如善从，多时入楚宫。
点绛唇 题延令张燕孙秋词 燕孙园次婿
陈维崧（清代）

吴苑初晴，阳山大好朝来髻。相逢却是，山抹微云婿。

一幅词儿，逢纸悲哉气。冬深矣，重添秋意，秋在君词里。
寄钱塘春游诗呈南阳郭待制
蔡襄（宋代）

一春游揽足诗歌，寄与南阳语思多。
若忆钱塘曾到处，西湖仍是旧烟波。
苦雪寄退之
卢仝（唐代）

天王二月行时令，白银作雪漫天涯。山人门前遍受赐，
平地一尺白玉沙。云颓月坏桂英下，鹤毛风剪乱参差。
山人屋中冻欲死，千树万树飞春花。菜头出土胶入地，
山庄取粟埋却车。冷絮刀生削峭骨，冷齑斧破慰老牙。
病妻烟眼泪滴滴，饥婴哭乳声呶呶。市头博米不用物，
酒店买酒不肯赊。闻道西风弄剑戟，长阶杀人如乱麻。
天眼高开欺草芽，我死未肯兴叹嗟。但恨口中无酒气，
刘伶见我相揄揶。清风搅肠筋力绝，白灰压屋梁柱斜。
圣明有道薄命汉，可得再见朝日耶。柴门没胫昼不扫，
黄昏绕树栖寒鸦。唯有河南韩县令，时时醉饱过贫家。
冷庵岁寒幽趣图
罗伦（明代）

君心虚，君节刚。君性直，君色苍。可深山，可岩廊。可春阳，可秋霜。

此君所以为三友之一，流万世之芳。
弋阳苦雨
李廷敬（清代）

水驿萧骚百感生，维舟野戍听鸡鸣。愁时最怯芭蕉雨，夜夜孤篷作此声。
浣溪沙·桃杏风香帘幕闲
孙光宪（五代）

桃杏风香帘幕闲，谢家门户约花关，画梁幽语燕初还。
绣阁数行题了壁，晓屏一枕酒醒山，却疑身是梦魂间！
过真阳峡六首
杨万里（宋代）

玉削双崖一水通，一重一掩更重重。
平生山水看多少，最爱真阳第二峰。
采桑玉堂阴二首答篁墩学士 其一
李东阳（明代）

采桑玉堂阴，分蚕长安郭。一劳累百枚，再分连数箔。

宁知贵富累，此物能沃若。平生畎亩忧，黾勉怀力作。

嗟彼衣锦儿，空言养蚕乐。吴机咏濯濯，周叶歌莫莫。

遗我通家人，同心故相托。爱之敢轻弃，弱女方就学。
耕云轩
释妙声（明代）

呼龙耕白云，开畦种瑶草。一犁春雨足，万顷晴苗好。

伊人静者徒，中岁颇好道。神仙遗服食，采掇事烹捣。

色如青精饭，大比安期枣。食之生羽翰，后天而终老。
题僧法传为沈仲一画听松图
陈傅良（宋代）

古松不知几千年，直干欲上干青天。
樛枝下与人世接，冷风过青万壑喧。
猿惊鹤怪樵牧遁，百鬼愁绝谁傍边。
纷纷海内丝竹耳，何处缥缈来臞仙。
整襟拱听移永日，置琴弗顾僮欹眠。
松风有际意无尽，庄骚不数惟易玄。
嗟乎深山大泽松不乏，斯人往往千载青陈编。
笔端若有夜半力，一日忽在轩楹前。
止斋虚静对立久，晴昊亦为生苍烟。
毕宏韦偃骨已朽，画工一世脂粉便。
北湖居士安得此，奄有二子云山传。
北湖居士云山传，吾对孰与杜老起九原。
一室
宋自逊（宋代）

一室冷如冰，梅花相对清。
残年日易晚，夹雪雨难晴。
身计趼千绪，世纷棋一枰。
曲生差解事，谈笑破愁城。
记梦
陆游（宋代）

久住人间岂自期，断砧残角助凄悲。
征行忽入夜来梦，意气尚如年少时。
绝塞但惊天似水，流年不记鬓成丝。
此身死去诗犹在，未必无人麤见知。
送李德仁任祁阳和平巡检
胡天游(元)（元代）

锦襜窄袖青蒙茸，千金骏马飞如龙。
零陵侯使催上马，别酒一笑千觞空。
流星白羽新月弓，气如秋旻吐晴虹。
挂弓插箭出门去，白面已作嗔人红。
傍人借问将军谁，乃祖向来猿臂公。
此行为问向何许，永州之野浯溪东。
浯溪有寨围千峰，将军雄飞镇其中。
从来文事有武备，欲与利器加磨砻。
往岁弦歌动邻邑，三年化雨沾顽童。
东安父老旧相识，但怪章甫成军容。
曾闻零陵古佳县，山川清旷无边烽。
寨前花开春酒熟，细柳夹道清濛濛。
胡床夜琴山月午，晓骑突出蛮烟浓。
鸣弦忽作饿鸱叫，马头迸落双飞鸿。
健儿提酒酌大斗，短角细吹梅花筒。
封疆无虞王事少，此乐孰与将军同。
君不见壶头六月火云热，大将鞅掌亲从戎。
将军官閒贵忧国，摇谷正赖怀柔功。
方今天子重边徼，选擢勇锐无卑崇。
男儿努力树明德，谈笑自可求殊封。
长风吹吹送枯蓬，行尘目断心无穷。
他年得意马蹄疾，锦衣归拜明光宫。
裘司直见访留款
戴复古（宋代）

清风为我拂尘襟，坐听先生说古今。
道谊欲灰伤世变，利名如海溺人深。
一言可重轻双璧，片善相资直万金。
闻道门墙不多远，明朝修敬到山阴。
谢文莹师携琴见访
石扬休（宋代）

郑卫湮俗耳，正声追不回。
谁传广陵操，老尽峄阳材。
古意为师复，清风寻我来。
幽阴竹轩下，重约月明开。
次韵黄长孺
陈著（宋代）

玉润深惭冰未清，午轩杯酒见人情。
艰难方识山林味，亲戚还兼朋友盟。
安用白头伤世变，又看黄叶报秋成。
羡君燕奉潘舆处，淡泊中閒礼乐声。
望彭蠡
严粲（宋代）

万壑气交会，今知楚泽雄。水明才辨树，雾合忽迷空。

远浦沈初月，孤舟乱去鸿。阑干已愁思，渔唱入蘋风。
题麦积山天堂
王仁裕（唐代）

蹑尽悬空万仞梯，等闲身共白云齐。檐前下视群山小，

堂上平分落日低。绝顶路危人少到，古岩松健鹤频栖。

天边为要留名姓，拂石殷勤身自题。
追用徐廉使参政子方申屠侍御致远张御史鹏飞
方回（元代）

万马鸣鞭欲晓时，閒人盥漱未妨迟。
儿童贺喜休多拜，卿相迁除不预知。
随分乍醒仍乍醉，放怀无喜亦无悲。
新年自爱新诗好，歙砚梅边洗刷丝。
无骨箬
徐安国（宋代）

三足碧蝉岩下见，千年丹鼎地中开。故令绀箬生无骨，要表真仙蜕骨来。
游香界寺诸胜 其三
弘历（清代）

香界开香积，伊蒲我未能。传餐休卫士，讽呗厌山僧。

溪壑堪寻乐，松篁可作朋。宝珠欣得概，楼户不重凭。
春莫同社会饮张园小楼分韵得飞字
史弥宁（宋代）

残红委地水平池，杨柳阴阴莺乱飞。
山色满楼新雨后，一帘风絮卷春归。
铭剑
刘慎荣（清代）

吴越传利剑，光芒久韬剑。佩此数十年，未得一试验。
寄邻几
刘敞（宋代）

昨日非今日，今吾非故吾。蛊鸣知岁晚，须变哀年徂。

万事异俯仰，达者与化俱。故人千里外，高义独何如。

眷眷尺素书，湛湛双酒壶。劝我加餐食，示我长相于。

可怜平生好，不异东西居。我今心如结，那得从公舒。
赠马龙如湖西奠一峰先生
陈献章（明代）

晨兴坐扪虱，有客窥我床。客来问何许，颜色惨不光。

去岁秋在季，文星坠西江。而师罗一峰，幸视我弟兄。

相见不得语，失声泪滂滂。子行诣湖西，问讯我有将。

夙昔梦见之，恍若芙蓉城。觉来索苦句，句就涕未停。

何以告一峰，寄意于瓣香。索火化奠文，一峰其洋洋。

我病久南海，欲往未得行。送子出门去，目极秋天长。
题招提院静照堂
王珪（宋代）

身虽居城邑，趣不落人间。
门外尘埃满，庭中日月间。
潮随朝梵响，雨入定衣斑。
几欲携筇去，松阴一叩关。
凿池添种荷花
许及之（宋代）

累石防花拾弃材，凿池种藕白馀苔。游鯈剩喜波光阔，飞鹭似知人意来。

已见圆荷浮小叶，正须细雨熟黄梅。莫言旧隐无多景，一派清泉手自开。
扇子诗
李石（宋代）

谁将弱水隔蓬莱，对酒思君眼倦开。
醉梦只堪逢故旧，五更酒醒却归来。
请室病中咏怀
刘荣嗣（明代）

孤灯悄悄发皤皤，严柝声中学养疴。
不尽愁思供伏枕，将残岁月付流波。
桐归爨下能余几，鹤到笼开伤已多。
料理微生无著处，欲将因地问《维摩》。
丹灶
李纲（宋代）

金鼎丹成透碧天，尚留丹灶在层巅。一丸五色光腾夜，乞取从教作散仙。
沁园春·安得奇材
刘克庄（宋代）

安得奇材，颈系单于，首提子璋。便做些功业，胜穷措大，聚萤武子，吞凤君章。笑杀竖儒，错翻故纸，屈马何曾有艳香。榆塞外，恰枣红时候，想羽书忙。腰钱骑鹤维扬。分表事谁能预测量。叹防身一剑，壮图濩落，建侯万里，老境相将。读枕函书，宝家藏笏，免使他人笑弗堂。吾衰矣，虽尚存右臂，不解擎苍。
郁山主赞
释智朋（宋代）

拾得明珠笑口开，谓言尘尽转尘埃。
若无直下承当分，孤负驴儿一攧来。
双双燕
陆求可（清代）

社翁雨过，正绿水人家，珠帘高卷。一双上下，隔岁重来相见。

画栋朱栱游遍。乍欲去、几番缱绻。呢喃细语无多，似说旧巢堪恋。

小苑。春光初暖。便过柳穿桃，翅轻风软。差池久出，衔得香泥才转。

又见微沾花片。试问尔、于飞近远。玉京相待楼头，莫忘故人情款。
元宵怀乡二首
董嗣杲（宋代）

万宇灯辉敛暗尘，几年醉赏禁街春。
良宵独宿双泉寺，负了吟风啸月身。
城西书事五首 其三
韩维（宋代）

犬吠村墟改，人移井臼空。谁家收栗罢，林脚有遗蓬。
五十自寿集唐五十首 其四十八
瞿士雅（清代）

闲斋夜击唾壶歌，自算平生幸已多。

惯采药苗供野馔，但留风月伴烟萝。吟中景象千般有，身外功名一任他。

浮世到头须适性，少年莫笑我蹉跎。
次程南仲韵 其三
杨公远（宋代）

兴来呼酒乏瓷卮，自笑醄醄作么为。细诵坡仙前后赋，更歌元亮去来辞。

一心湛彻长如水，两鬓髼松半欲丝。毕竟不消惆怅得，苍松独傲岁寒时。
春日书事呈历阳县苏仁仲八首
王之道（宋代）

情似长江流不断，事如芳草剗还生。
此身何苦浮名绊，正拟花时取次行。
鲍公水
王安石（宋代）

村南鲍公山，山北鲍公水。
高穴逗远源，泠泠落山嘴。
玉色与饴味，不可他味比。
竹树四蒙密，翠藤相披靡。
漫郎昔少年，幽居得之此。
临窥若有遇，爱叹无时已。
浮名未污染，永矢终焉尔。
奈何中弃入长安，十载风载化旧颜。
欢嚣满耳不可洗，此水泠泠空在山。
和子华兄寄酒走笔
韩维（宋代）

开壶绿酒金英满，走笔雕章锦段成。
不假陶潜篱下望，更判五斗涤烦酲。
平山堂
弘历（清代）

西寺西头松竹深，欧阳旧迹试游寻。江南山色秀无尽，二月韶游美不禁。

四字檐端垂圣藻，千秋座右揭官箴。春巡处处前徽仰，到此尤廑吁俊心。
和绍兴钱参政贡院落成
虞俦（宋代）

能为君王猎隽英，区区循吏笑西京。
忽看广厦千间辟，蚤觉先春万木荣。
有客囊中来露颖，何人垄上去傭耕。
知公造化无遗物，咫尺龙门雷电生。
离容南百里间多古松僵仆道上不免斧斤之患感之作小诗呈陆川邑官使稍禁戢之
李光（宋代）

百年斤斧避龙鳞，尚被樵夫斫作薪。三伏修涂多暍死，清阴留取庇行人。
还丹复命篇 七言三十首 其三
薛道光（宋代）

龙虎一交相眷恋，坎离才媾便成胎。溶溶一掬乾坤髓，著意求他啜取来。
同许光禄王进士集余太史伯祥宅
欧大任（明代）

老去弹冠敢自嗔，相逢惊见二毛新。白门客是渔樵侣，彤管君为侍从臣。

竞起大名皆上驷，穷来薄宦已前薪。谁云彩笔干星斗，独有长安索米人。
宿湖中
白居易（唐代）

水天向晚碧沉沉，树影霞光重叠深。
浸月冷波千顷练，苞霜新橘万株金。
幸无案牍何妨醉，纵有笙歌不废吟。
十只画船何处宿，洞庭山脚太湖心。
十六字令
钱启缯（清代）

风。燕子归来绣幕中。清香送，习习小楼东。
春日
陆游（宋代）

车马闲中绝，衣襦病後宽。
改诗消昼永，赊酒敌春寒。
柳细搓虽似，花新染未乾。
归鸿与来燕，各自管悲欢。
菩萨蛮 坐河边新楼，代人作
商景兰（清代）

春光难驻伤心色。远山暮影烟如织。花气傍高楼。游人在上头。

闲倚阑干敞。湖水平如掌。浪影乱晴空。渔舟荡晚风。
金菊对芙蓉 舟次渐近江南仍用前韵
陈维崧（清代）

或把琴书，或携粉镜，平分画舫清秋。过女儿浦口，新妇矶头。

秋光澄湛明于雪，映水上、茜帐银毬。敲针稚子，临风把钓，学唱吴讴。

依旧滚滚江流。还半下吴门，半绕巴邱。只江东麋鹿，几度来游。

迟归沙鸟应相笑，他乡景、有甚清幽。黄花开过，紫螯卖过，谁把君留。
山行
叶茵（宋代）

舍棹入山村，山深树自繁。
短歌田舍乐，长揖野人尊。
苔老云生石，松高月闯门。
不闻名利语，太古一乾坤。
竹夫人
叶茵（宋代）

风神林下秀，宠数梦中新。
假使不如肉，争知见似人。
茗奴甘谢事，黄妳喜论亲。
凛凛百年操，从教进退频。
句
林灵素（宋代）

政和丁酉西风秋，天子赐以骑青牛。
海南百果相续多中土所无纪以绝句 其七
陈宝琛（清代）

流连信佛矢，滑腻乃如脂。臭恶不可近，嗜者至典衣。
句
张进彦（宋代）

缚虎敢辞山路险，斩鲸终见海波澄。
春晚
艾性夫（元代）

花风摆脱老红去，谷雨将迎稚绿来。
我类文园病消渴，晓窗和露咀青梅。
宫人斜
张耒（宋代）

青蛾皓齿作埃尘，玉匣珠衾地下身。
一曲坏墙门不锁，林花开落墓前春。
偈颂七十二首
释祖钦（宋代）

发越朕兆，未形消息。
提持佛祖，未行号令。
虚空斫额，万象拱听。
乞蜡梅 其二
周紫芝（宋代）

腊尽冰消未见时，春风应入近南枝。悬知老树开花早，苦恨幽人得句迟。
宫词二首 其一
许棐（宋代）

卧听羊车辊夜雷，知从谁处燕酣回。蟾光也解君王意，隔个帘栊不入来。
细雨
温庭筠（唐代）

凭轩望秋雨，凉入暑衣清。极目鸟频没，片时云复轻。

沼萍开更敛，山叶动还鸣。楚客秋江上，萧萧故国情。
春怀 其五
韩淲（宋代）

潺潺涧声清，杳杳一径静。晴鸠唤雨鸠，屋角自相应。

佳处无时无，领略在吾兴。万理钟自然，名物可争竞。
孟津岁晚十首 其二
宋庠（宋代）

地阔山川崄，风高万卉乾。山烟晨作暝，河气晚催寒。

革眼移前带，梁金晦旧冠。胡然坐衰靡，无客饷千丸。
赋千岩曲水
姜夔（宋代）

红雨洒溪流，下濑仍小驻。
鱼队猎残香，故故作吞吐。
老子把一杯，微风忽吹去。
勘书
孙仅（宋代）

儒家无外事，招客勘青编。
笔墨东西置，朱黄次第研。
频忧伤点竄，细恐误流传。
改易文辞正，增加字数全。
目因繁处倦，心向注中专。
端坐穷今古，披襟见圣贤。
疲劳时举白，游息或谈玄。
得兴忘昏旭，题名记岁年。
栖毫思确论，废卷恨忘篇。
鱼鲁皆刊定，谁人敢间然。
寄相之并示坰
吴则礼（宋代）

一饮一石陶靖节，谁言此理可消忧。
饱知渭北黄花酒，不似淮南白雁秋。
快解樯竿倒樯尾，要鸣船鼓转船头。
魏郎宿昔喜觅句，有语定能撩阿游。
题唐岱仿各家山水画册 其一 万柳含烟
弘历（清代）

宿雨朝烟二月时，轻黄嫩绿一丝丝。却教少妇愁添乍，无那王孙归意迟。

窣地欲迷芳草路，因风时弄小腰支。扁舟刺处春何许，蘸影如油上下宜。
和济叔兄书斋言志 其四
彭汝砺（宋代）

未得临流一醉观，江山应是怨无端。苦吟夜月横诗笔，烂醉秋风把钓竿。

溪濑最宜霜后听，峰峦曾向雨中看。输君瞬息穷千里，苒苒羁怀几万般。
题罗朝阳旸谷丹室
周巽（元代）

日出东窗飞彩霞，初升顶上聚三花。鼎含真火一元气，炉养仙房九转砂。

沧海波中产珠树，扶桑枝上吐金芽。何时参透长生术，来访罗浮处士家。
忆平泉杂咏。忆辛夷（余赴金陵日，辛夷欲开）
李德裕（唐代）

昔年将出谷，几日对辛夷。倚树怜芳意，攀条惜岁滋。

清阴须暂憩，秀色正堪思。只待挥金日，殷勤泛羽卮。
感旧纱帽（帽即故李侍郎所赠）
白居易（唐代）

昔君乌纱帽，赠我白头翁。帽今在顶上，君已归泉中。

物故犹堪用，人亡不可逢。岐山今夜月，坟树正秋风。
送周掾赴阙
彭汝砺（宋代）

白驹一掷起尘埃，紫凤高鶱出草莱。盛德日随流水远，清声时逐好风来。

百年正属文明际，万事犹须干济才。荐牍几多闻九极，宠章何日下三台。
涉白马渡慨然有怀
陆游（宋代）

我马顾影嘶，忽涉白马津。
虽非黄河上，抚事犹悲辛。
太行之下吹虏尘，燕南赵北空无人。
袁曹百战相持处，犬羊堂堂自来去。
白日偶无客青山长对门
韩淲（宋代）

涧浅山四合，泠泠浸青青。
畧彴度前林，更有泉上亭。
庐山雪
程公许（宋代）

倚天无数玉巉岩，心觉庐山是雪山。
未暇双林寻净侣，试招五老对苍颜。
远游借问有何好，胜赏何曾容暂间。
却恨此生云水脚，误随人去踏尘寰。
成阳
邹浩（宋代）

茅茨土阶不图好，想见游宫滋草草。有时警跸从天来，谇语应无路傍老。

可封之民纷万邦，岂独兹城知所保。谷林南畔今如何，烟草茫茫车马道。
西兴道中二首
董嗣杲（宋代）

狂走断贻猿鹤笑，醉吟忽感岁时迁。
野桥流水湘路，欲撷莼丝饭午前。
驼山寒食二首 其二
周紫芝（宋代）

过眼夕阳雨，满襟寒食风。鸣禽说春事，暖树落嫣红。

杯莫频停手，花令解笑侬。人生不相见，可忍更匆匆。